Publication: Magyar Közlöny
Issue: MK-2001-78 (Year: 2001, Number: 78)
Era: 1990-2004
Section: a 121/2001. (VII. 10.) Korm. rendelethez
Paragraph Index: 789

3. Hadifoglyok és polgári internáltak 3.1. A légipostai díjak kivételével minden postai díjtól mentesek a hadifoglyoknak címzett, vagy az általuk — akár közvetlenül, akár a Levélposta Szabályzatban említett hivatalok közvetítésével — küldött levélpostai küldemények, postacsomagok és pénzküldemények. A valamely semleges országban elfogott és internált harcoló személyek az előbb említett rendelkezések alkalmazását illetően a hadifoglyokkal azonos csoportba sorolandók. 3.2. A 3.1. bekezdés alatti rendelkezéseket kell alkalmazni azokra a levélpostai küldeményekre, postacsomagokra és pénzküldeményekre, amelyek más országból származnak, és amelyek a polgári személyeket háború esetén megillető védelemről szóló, 1949. augusztus 12-i, Genfi Egyezményben meghatározott, internált polgári személyeknek szólnak, vagy amelyeket ezek adnak fel, akár közvetlenül, akár pedig a Levélposta Szabályzatban említett hivatalok közvetítésével. 3.3. A Levélposta Szabályzatban említett hivatalok szintén postai díjmentességet élveznek azon levélpostai küldemények, postacsomagok és pénzküldemények tekintetében, amelyeket a 3.1—3.2. bekezdésben említett személyek kapcsán akár közvetlenül, akár közvetítői minőségben küldenek vagy kapnak. 3.4. Postacsomagok 5 kilogramm súlyhatárig küldhetők postai díjmentességgel. E súlyhatár 10 kilogrammra emelkedik azon csomagok esetében, amelyeknek tartalma oszthatatlan, vagy amelyeket a hadifoglyoknak történő szétosztás céljából valamely tábornak vagy a hadifoglyok képviselőinek („hommes de confiance”) címeztek.

Source: https://magyarkozlony.hu/hivatalos-lapok/f597b15385331d02cfdc386713cd11e53a5bf334/dokumentumok/0acad93b9f34ae19c6fa63949170dbc2340a2574/letoltes